text: [{"text_idx": "#000000", "text": "Dewi Suci meled pisan magentos uripne. \u201cSuba uli cerik malarat kayang bajang masi enu galang mene\u0301k galang tuun. Mirib apa karmane ipidan sangkan kake\u0301ne\u0301 jani?\u201d Ipun ngrieng ring pakubonipune\u0301 sinambi nelektekang ente\u0301ran matan aine\u0301 sane\u0301 wau pisan endag saking kangin. \u201cKe\u0301nke\u0301n kone\u0301 carane\u0301 nungkalikang pajalan idupe\u0301 ene\u0301. Ke\u0301nke\u0301nang apang mabading abedik karmane\u0301 apang nyak melahan buin abedik.\u201d"}, {"text_idx": "#000001", "text": "Ipun sampun polih ajah-ajah kantos sekolah menengah. Polih taler makarya ring hote\u0301l, sake\u0301wanten ne\u0301nten nyak seleg makarya kantos usananga antuk manajere\u0301. Magentos madolan, ne\u0301nten taler we\u0301nten angle\u0301h madolan. Arang pisan anake\u0301 matumbasan. Ring samping ipune\u0301 katah sane\u0301 matumbasan, sake\u0301wanten ring de\u0301we\u0301kipune\u0301 ne\u0301nten we\u0301nten sane\u0301 matolihan kantos jeritina anake\u0301 mangda matumbasan ne\u0301nten taler we\u0301nten nyagnyagin."}, {"text_idx": "#000002", "text": "Med kocap ipun madolan, raris magentos ngamindringan, ngrereh anak mangda nyak nyelang jinah ring de\u0301we\u0301kipune\u0301. Ake\u0301h sane\u0301 nyelang, sake\u0301wanten arang sane\u0301 ngwaliang malih. Matumpuk-tumpuk utangipune\u0301 \u201cApa kone\u0301 jemak gegae\u0301ne\u0301, tusing ada ane\u0301 majodo teke\u0301n gegae\u0301n melah, \u201c sapunika De\u0301wi Suci ngwilangin paileh uripipune\u0301."}, {"text_idx": "#000003", "text": "Ipun raris mapinunas ring sanggahipune\u0301. Sedeng becika rahina punika Wrehaspati Kajeng Kliwon. Ipun mabanten canang sekar maruntutan segehan bawang jahe\u0301, usan mabanten raris muspa. \u201cRatu Bhathara, dados sapuniki karman titiange\u0301. Sanunggil karya ne\u0301nten we\u0301nten sane\u0301 nyukuh mapikolih? Swe\u0301cain punapi titiang pamargi sane\u0301 becik.\u201d Ceceke\u0301 saling sautin. Minab i cecek miragiang daging manahipune\u0301. \u201cNgiring\u201d sapunika kruna sane\u0301 medal saking hredayanipune\u0301."}, {"text_idx": "#000004", "text": "\u201cNgiring? Ngiring ngujang? Apa kairing? Nye\u0301n iring?\u201d Salegentos kruna-kruna punika malincer ring de\u0301we\u0301kipune\u0301. Kantos wengi ipun mamanah indik kruna sane\u0301 medal daweg ipun muspa. Polih ipun nyriep abosbos. \u201cApang magenti idupe\u0301 jalanang isin kenehe\u0301.\u201d"}, {"text_idx": "#000005", "text": "\u201cNgiring. Ngiring pakayunan. Suba makelo dini tusing ada sulinggih.\u201d"}, {"text_idx": "#000006", "text": "\u201cBeneh. Bapa kapanesan dini. Suba makelo tusing ada ane\u0301 ngetisin. Nyak apa tusing?\u201d"}, {"text_idx": "#000007", "text": "De\u0301wi Suci kamemegan. Napi raris saurina, eling ipun kantun alit. Durung antes jaga ngambil geginan utama punika. Samaliha ipun kantun bajang kantun demen indeng-indeng, kantun kabanda antuk smara."}, {"text_idx": "#000008", "text": "\u201cLamun tusing nyak. Lakar cabut uripe\u0301.\u201d"}, {"text_idx": "#000009", "text": "De\u0301wi Suci kaslegan, gelisan enten. De\u0301we\u0301kipune\u0301 peluh pidit.\u201dKe\u0301nke\u0301n sujatine\u0301 ipianne\u0301 ene\u0301? Saja apa tusing?\u201d Be\u0301njang semengan ipun matuturan sareng reraman ipunne\u0301. \u201cPa, Me\u0301me\u0301 dadi tiang ngipi kake\u0301to. Bapa ajak me\u0301me\u0301 suba nawang tiang tusing nawang apa-apa. Dadi bisa buka ke\u0301to diipian? Saja ada taen dadi swulinggih panglingsir dini?\u201d"}, {"text_idx": "#000010", "text": "\u201cKone\u0301 tae\u0301n. Sake\u0301wala, bapa mantas ningeh doge\u0301n. Ke\u0301nke\u0301n kade\u0301n sujatine\u0301, bapa tusing seken sanget nawang. Ke\u0301nke\u0301n keneh Sucine\u0301?\u201d"}, {"text_idx": "#000012", "text": "\u201cArtine\u0301 tiang tusing dadi ngante\u0301n Pa?\u201d"}, {"text_idx": "#000013", "text": "\u201cBeneh pesan. Ye\u0301n suba masulinggih, tusing dadi ngante\u0301n buin. Kania anake\u0301 nyambat.\u201d"}, {"text_idx": "#000014", "text": "De\u0301wi Suci ne\u0301nten malih nyautin. Ipun eling nue\u0301 gege\u0301lan taler sampun masemaya pacang masikian, Putu Wicaksana wastanne\u0301. \u201cKe\u0301nke\u0301n kone\u0301 jani. Ye\u0301n sing nyakang ngiring bisa mati lan idupe\u0301 tusing lakar magenti. Ye\u0301n tuutang ngiring suba nglah gege\u0301lan.\u201d"}, {"text_idx": "#000015", "text": "\u201cKe\u0301nke\u0301n lakar barengin isin kenehe\u0301 apa tusing?\u201d"}, {"text_idx": "#000017", "text": "Bapanne\u0301 De\u0301wi Suci kendel pisan wau sentananipune\u0301 nyak matimtim jaga masulinggih. De\u0301wi Suci ngawitin dados pamangku ring paibonne\u0301 minab wee\u0301nten awarsa. Sampun lapah ngamargiang pula-pali kapamangkuan. Reramanipune\u0301 taler rumasa bagia. Wit saking punika sayan magentos rasaang uripipune\u0301. Sami ngaukin De\u0301wi Suci, Jro mangku alit. Sampun sayan mecikang. Minab sampun panemaya. Ipun raris ngrereh nabe\u0301 pacang dados sulinggih."}, {"text_idx": "#000018", "text": "Guru nabe\u0301 ne\u0301nten malih nure\u0301ksain santukan sampun madasar dados pamangku. Punapi malih sampun uningina ne\u0301nten ngamargiang kapamangkuan me\u0301nten taler midep nenungin lan midep nambanin. Sampun andel ring pamargi. Wantah nikaina mangda tetep e\u0301ling ring sesana mangda ne\u0301nten kantos nglebar gelung. Taler mangde\u0301 ne\u0301nten malih mikayunin anak lanang santukan nyukla brahmacari dados kania."}, {"text_idx": "#000019", "text": "\u201cDi Purnamane\u0301 ene\u0301 lakar bersihin. Dini doge\u0301n tongos madiksa. Nabe\u0301 ngae\u0301nang upakarane\u0301. Eda ke\u0301we\u0301h. Nah, ye\u0301n ada ane\u0301 lakar aturang lautang.\u201d"}, {"text_idx": "#000021", "text": "Reramanipunne\u0301 ngusap-gusap toyan paninghalan antuk legane\u0301 nue\u0301 sentana sida dados sulinggih. Magentos adan pakubonipune dados Pasraman Giri Suci. Sayan kaloktah Ida Istri Kania, punapi malih midep ngamargiang tetamban taler nenungin anak lian. Selegentos nunas pamargi patut. Katah sane\u0301 seger taler katah sane\u0301 ne\u0301nten seger. Sake\u0301wanten tetep kaloktah. Satunggil dina, katah sane\u0301 malajahang de\u0301we\u0301k irika. We\u0301nten mlajah makidungan, we\u0301nten mlajah majejahitan. Reramanipune\u0301 pramangkin dados tukang banten. Wantah sampun Ida Istri Kania muput sami wewantenan saking drika. Tegep rauhing sapula-paline\u0301."}, {"text_idx": "#000022", "text": "Semengan sampun we\u0301nten suaran genta ring Pasraman Giri Suci. Ening pisan pikantenane\u0301. Ne\u0301nten we\u0301nten pikobet jaga kapanggih. Sami shanti, sang manangkil nunas pamargi patut utawi sasuluh urip ne\u0301nten naen sepi. Kocap wantah sampun polih tangkil ring Ida Istri Kania rumasa bagia, rasa enteg ring kayun."}, {"text_idx": "#000023", "text": "Minab antuk lesu usan muput, Ida Istri Kania nembe\u0301 aripne\u0301 ne\u0301nten dados antuka nambakin. Muput kantos wengi minab ngawinang. Ida Istri Kania ka pakoleman. Aris pisan kantenane\u0301, ne\u0301nten we\u0301nten malih purun nangkilin. Nembe\u0301 wengine\u0301 punika marawat-rawat Putu Wicaksana ngrauhin. Ipun kantun sakadi dumun daweg dados gegelan Ida Istri Kania daweg walaka. \u201cWi dadi ngelong semaya?\u201d"}, {"text_idx": "#000024", "text": "\u201cDe\u0301wi ngaku lakar satia teke\u0301n Bli, dadi tusing?\u201d"}, {"text_idx": "#000025", "text": "\u201cAmpurayang tiang Bli, kadung tiang kanikain ngiring.\u201d"}, {"text_idx": "#000026", "text": "\u201cCutetne\u0301 bli entu ngelah demen teke\u0301n De\u0301wi. De\u0301wi enu apa tusing ngelah keneh demen? Lamun enu jalan ngante\u0301n.\u201d"}, {"text_idx": "#000029", "text": "Adakah Namaku Terselip dalam Doamu?"}]